Diari Oficial de la Generalitat Valenciana


Sumari del DOGV 6275, del 26-05-2010 (2010/5668)

RESOLUCIÓ de 15 d'abril de 2010, de la Direcció General d'Ordenació i Centres Docents, per la qual es dicten instruccions sobre la convocatòria i realització de les proves d'accés als cicles formatius de grau mitjà i grau superior de les ensenyances professionals d'Arts Plàstiques i Disseny per al curs acadèmic 2010/2011.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6275

Data del DOGV
:   26-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/5668


Data del document
:   15-04-2010

Organisme emissor
:   Conselleria d'Educació

Tipus de document
:   Resolució

Descriptors 

:   * educació artística
    * accés a l'educació
    * examen
    * ensenyament professional
    * belles arts
    * legislació escolar

RESOLUCIÓ de 15 d'abril de 2010, de la Direcció General d'Ordenació i Centres Docents, per la qual es dicten instruccions sobre la convocatòria i realització de les proves d'accés als cicles formatius de grau mitjà i grau superior de les ensenyances professionals d'Arts Plàstiques i Disseny per al curs acadèmic 2010/2011. [2010/5668]
La Llei Orgànica 2/2006, de 3 de maig, d'Educació, en l'article 52 establix els requisits necessaris per a accedir a les ensenyances de grau mitjà i superior d'Arts Plàstiques i Disseny.
El Reial Decret 596/2007, de 4 de maig, pel qual s'establix l'ordenació general de les ensenyances professionals d'Arts Plàstiques i Disseny, regula en el capítol V l'accés i l'admissió a estes ensenyances. En l'article 14, es concreta que per a accedir al grau mitjà i al grau superior d'estes ensenyances, a més a més de complir els requisits acadèmics, l'alumnat haurà de superar una prova o part específica que permeta demostrar les aptituds i els coneixements artístics necessaris per a cursar amb aprofitament les ensenyances de què es tracte. Per altra banda, els articles 16 i 17 regulen les proves d'accés per a l'alumnat que no estiga en possessió dels requisits acadèmics d'accés, les quals constaran d'una part general i d'una part específica. Així mateix, en el capítol V del mencionat reial decret es disposa que serà competència de les administracions educatives la regulació de totes les proves anteriorment indicades, així com la reserva d'un percentatge de places per als qui accedisquen a estes ensenyances en determinats supòsits.
Per tot això, en virtut de les competències que m'atribuïx el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, resolc:
Primer. Àmbit d'aplicació
La present resolució serà aplicable als procediments d'accés i admissió de l'alumnat que desitge cursar cicles formatius de grau mitjà i de grau superior de les ensenyances professionals d'Arts Plàstiques i Disseny durant el curs acadèmic 2010-2011 a la Comunitat Valenciana.
Segon. Requisits acadèmics d'accés
1. Conforme s'establix en l'article 14.1 del Reial Decret 596/2007, de 4 de maig, per a accedir al grau mitjà de les ensenyances professionals d'Arts Plàstiques i Disseny serà necessari estar en possessió del títol de graduat en Educació Secundària Obligatòria, o títol declarat equivalent.
1.1 Podran accedir, a més, a estes ensenyances, els qui complisquen algun dels següents requisits:
a) Estar en possessió del títol de tècnic d'Arts Plàstiques i Disseny.
b) Haver superat, de les ensenyances d'Arts Aplicades i Oficis Artístics, el tercer curs d'ensenyances comunes del pla d'estudis de 1963 o el segon curs del pla experimental.
c) Estar en possessió del títol de tècnic auxiliar o tècnic de les ensenyances de Formació Professional.
d) Haver superat altres estudis declarats equivalents a efectes acadèmics amb algun dels anteriors.
2. Conforme a l'article 14.2 del Reial Decret 596/2007, de 4 de maig, per a accedir al grau superior de les ensenyances professionals d'Arts Plàstiques i Disseny serà necessari estar en possessió del títol de batxiller, o títol declarat equivalent.
2.1 Podran accedir, a més, a estes els qui complisquen algun dels següents requisits:
a) Estar en possessió del títol de tècnic superior d'Arts Plàstiques i Disseny.
b) Estar en possessió del títol de graduat en Arts Aplicades i Oficis Artístics corresponents al pla d'estudis de 1963 o del pla experimental.
c) Estar en possessió del títol de tècnic especialista o de tècnic superior de les ensenyances de Formació Professional.
d) Haver superat altres estudis equivalents a efectes acadèmics a algun dels anteriors.
e) Estar en possessió d'una titulació universitària o equivalent.
3. Així mateix per a accedir al grau mitjà i al grau superior de les ensenyances professionals d'Arts Plàstiques i Disseny, a més dels requisits acadèmics arreplegats en els apartats anteriors, s'haurà de superar una prova o part específica que permeta demostrar les aptituds i els coneixements artístics necessaris per a cursar amb aprofitament les ensenyances de què es tracte.
Tercer. Exempcions de la prova o part específica d'accés
1. Estaran exempts de realitzar la prova o part específica d'accés al grau mitjà de les ensenyances professionals d'Arts Plàstiques i Disseny:
a) Els que estiguen en possessió d'un títol de tècnic o tècnic superior d'Arts Plàstiques i Disseny d'una família professional relacionada amb les ensenyances que es desitgen cursar.
b) Els que hagen superat els cursos comuns d'Arts Aplicades i Oficis Artístic dels plans d'estudis establits pel Decret 2127/1963, de 24 de juliol, els establits amb caràcter experimental a l'empara del Reial Decret 799/1984, de 28 de març, sobre regulació d'experiències en centres d'Ensenyances Artístiques, així com pel Reial Decret 942/1986, de 9 de maig, pel qual s'establixen normes generals per a la realització d'experimentacions educatives en centres docents.
2. Estaran exempts de realitzar la prova específica d'accés al grau superior de les ensenyances professionals d'Arts Plàstiques i Disseny:
Els qui estiguen en possessió de qualsevol títol de tècnic superior d'Arts Plàstiques i Disseny d'una família professional relacionada amb les ensenyances que es desitgen cursar, o títol declarat equivalent.
3. Estaran exempts de realitzar la prova específica d'accés als graus mitjà i superior de les ensenyances professionals d'Arts Plàstiques i Disseny els qui estiguen en possessió d'alguna de les següents titulacions:
a) Títol de batxiller, modalitat d'Arts, o Batxillerat artístic experimental.
b) Títol superior d'Arts Plàstiques o títol superior de Disseny, en les seues diferents especialitats, o títols declarats equivalents.
c) Títol superior de Conservació i Restauració de Béns Culturals, en les seues diferents especialitats.
d) Llicenciat en Belles Arts.
e) Arquitectura.
f) Enginyeria Tècnica en Disseny Industrial.
4. Estaran exempts de realitzar la prova específica d'accés als graus mitjà i superior de les ensenyances professionals d'Arts Plàstiques i Disseny els qui, estant en possessió dels requisits acadèmics d'accés, acrediten tindre experiència laboral, almenys d'un any, relacionada directament amb les competències professionals del cicle formatiu de grau mitjà o superior a què es vol accedir, tal com indica l'article 15.4 del Reial Decret 596/2007, de 4 de maig. Per a això s'haurà d'aportar la següent documentació:
Certificat de l'empresa on haja adquirit l'experiència laboral, en què conste específicament la duració del contracte, l'activitat desenrotllada i el període de temps en què s'ha realitzat la dita activitat. En el cas de treballadors per compte propi, certificat d'alta en el cens d'obligats tributaris.
Quart. Accés sense requisits acadèmics
1. Conforme a l'article 16.1 del Reial Decret 596/2007, de 4 de maig, podran accedir al grau mitjà de les ensenyances professionals d'Arts Plàstiques i Disseny els qui, mancant dels requisits acadèmics d'accés, acrediten, per mitjà de la superació d'una prova d'accés, que posseïxen els coneixements i habilitats suficients per a cursar amb aprofitament dites ensenyances, a més de les aptituds i coneixements artístics necessaris i tinguen, com a mínim, dèsset anys complits l'any de realització de la prova.
2. Conforme a l'article 16.2 del Reial Decret 596/2007, de 4 de maig, podran accedir al grau superior de les ensenyances professionals d'Arts Plàstiques i Disseny els qui, mancant dels requisits acadèmics d'accés, acrediten, per mitjà de la superació d'una prova d'accés, que posseïxen la maduresa en relació amb els objectius del Batxillerat, a més a més de les aptituds i coneixements artístics necessaris i tinguen, com a mínim dènou anys complits l'any de realització de la prova, o díhuit anys si s'acredita estar en possessió d'un títol de tècnic relacionat amb aquell a què es desitja accedir.
3. En virtut del que disposa l'article 16.3 del Reial Decret 596/2007, de 4 de maig, les proves d'accés per als aspirants que manquen dels requisits acadèmics constaran de dos parts:
a) Part general que, per a l'accés al grau mitjà, versarà sobre les capacitats bàsiques de l'Educació Secundària Obligatòria i, per a l'accés al grau superior, versarà sobre els coneixements i capacitats bàsiques de les matèries comunes del Batxillerat.
b) Part específica que permetrà valorar les aptituds i els coneixements artístics necessaris per a cursar amb aprofitament les ensenyances corresponents, adequant-se a les indicacions que establix cadascuna de les famílies professionals segons els seus propis reials decrets vigents.
4. Estaran exempts de realitzar la part específica de la prova d'accés els qui acrediten tindre experiència laboral, almenys d'un any, relacionada directament amb les competències professionals del cicle formatiu de grau mitjà o superior a què es vol accedir, que hauran d'aportar la següent documentació acreditativa:
Certificat de l'empresa on haja adquirit l'experiència laboral, en què conste específicament la duració del contracte, l'activitat desenrotllada i el període de temps en què s'ha realitzat la dita activitat. En el cas de treballadors per compte propi, certificat d'alta en el cens d'obligats tributaris.
5. Estaran exempts de la part general de la prova els qui hagen superat la prova d'accés a la universitat per a majors de 25 anys.
6. La superació de la part general de la prova tindrà validesa per a posteriors convocatòries.
Quint. Convocatòria de les proves i formalització d'inscripcions
1. El calendari de la convocatòria per al curs 2010/11 s'indica en l'annex I.
2. El termini per a les inscripcions a les proves d'accés a les diferents especialitats, i la formalització de matrícula serà també l'indicat en el calendari de l'annex I.
3. Per a la formalització de les sol·licituds d'inscripció, els centres docents designats per a la realització de les proves hauran de facilitar als interessats el model que figura com a annex II de la present resolució. Una vegada omplit, haurà d'entregar-se en la secretaria del respectiu centre docent, junt amb la documentació que, si és procedent, siga necessària per a l'acreditació de les dades al·legades. Una còpia segellada i numerada serà tornada a l'interessat.
4. La sol·licitud d'inscripció serà única per a cada grau, independentment dels estudis que desitge realitzar posteriorment l'interessat.
5. Al terme del període establit per a la formalització de les inscripcions, la secretaria de cada centre docent publicarà una relació diferenciada per a cada grau dels sol·licitants de la prova d'accés admesos i, si és procedent, dels exclosos, amb indicació de les causes de l'exclusió.
6. En el moment de realitzar la prova, els interessats hauran de presentar davant del tribunal el seu document nacional d'identitat, passaport o NIE, i la còpia de la sol·licitud d'inscripció.
Sext. Tribunals
1. El nomenament dels membres de cada tribunal i la confecció de les proves es farà segons les dates i els terminis indicats en l'annex I. Les direccions territorials d'Educació enviaran el nomenament dels vocals i dels seus suplents als seus centres docents de destinació, el director o directora dels quals ho comunicarà immediatament als interessats.
La composició de cada tribunal, i la relació dels membres suplents es publicarà en el centre docent abans de l'inici de les proves.
2. Cada tribunal de les proves d'accés al grau mitjà i al grau superior d'Arts Plàstiques i Disseny estarà integrada pels següents membres:
a) President: l'inspector d'Educació o el director de l'escola d'art que designe la direcció territorial d'Educació competent.
b) Vocals: dos funcionaris del cos de professors d'Arts Plàstiques i Disseny i dos funcionaris del cos de professors d'Educació Secundària, designats per les direccions territorials competents, un d'ells exercirà les funcions de secretari/a.
3. El president del tribunal, junt amb l'equip directiu del centre, farà ús dels diferents recursos humans i materials del centre per a la correcta organització i funcionament de les proves.
4. Els tribunals hauran de concretar el contingut de les proves, així com els criteris d'avaluació. El tribunal tindrà, a més a més, les funcions següents:
- Organitzar i realitzar la prova.
- Resoldre les sol·licituds d'exempció.
- Corregir i qualificar els diferents exercicis.
- Omplir l'acta i publicar les llistes provisionals i definitives dels resultats.
- Resoldre les reclamacions de qualificacions estimades incorrectes.
Sèptim. Part general de la prova d'accés al grau mitjà per a alumnes que no complisquen els requisits acadèmics
La part general de la prova constarà de dos fases:
Primera fase: (Am)
a) (1Am) Desenrotllament per escrit, durant un temps màxim d'una hora, de les qüestions que es formulen sobre Llengua i Literatura a partir d'un text escrit. Esta prova es facilitarà a l'alumne en les dos llengües oficials de la Comunitat Valenciana.
En este exercici es valorarà la maduresa i el nivell de coneixements sobre esta matèria pròpia del currículum de l'Educació Secundària Obligatòria.
b) (2Am) Desenrotllament per escrit, durant un temps màxim d'una hora, de les qüestions que es formulen referides a continguts socioculturals.
En este exercici es valorarà la maduresa i el nivell de coneixements referits a les dos matèries de Ciències Socials: geografia e història, i Ciències de la Naturalesa corresponents al currículum de l'Educació Secundària Obligatòria.
Segona fase: (Bm)
Realització, durant un temps màxim de dos hores, d'un exercici compositiu de lliure interpretació i tècnica, basat en el model proposat.
En este exercici es valorarà la sensibilitat artística i la creativitat de l'aspirant.
Octau. Part general de la prova d'accés al grau superior per a alumnes que no complisquen els requisits acadèmics
La part general de la prova constarà de dos fases:
Primera fase: (As)
a) (1As) Tractarà sobre matèries comunes pròpies del currículum del Batxillerat: a) Llengua i Literatura, b) Filosofia, c) Història, d) Llengua estrangera. L'alumne haurà de seleccionar tres de les dites matèries i desenrotllarà per escrit una qüestió d'entre tres que li hagen sigut proposades, de cada una de les elegides. El temps màxim per a realitzar este exercici serà de tres hores. Esta prova es facilitarà al alumne en les dos llengües oficials de la Comunitat Valenciana. En este exercici es valorarà el grau de maduresa de l'aspirant quant a la correcta comprensió de conceptes, la utilització del llenguatge i la capacitat d'anàlisi i síntesi.
b) (2As) Tractarà sobre l'anàlisi de les qüestions que es formulen sobre Història de l'Art, a partir un text escrit i/o la documentació gràfica o audiovisual que se li facilite. El temps màxim per a realitzar este exercici serà d'una hora.
En este exercici és valorarà la maduresa, i el nivell de coneixements i la sensibilitat davant de les creacions artístiques i funcionals.
Segona fase:
b) (Bs) Realització, durant un temps màxim de tres hores, d'un exercici compositiu de lliure interpretació i tècnica basat en un model seleccionat segons el criteri del tribunal.
En este exercici es valoraran les habilitats i destreses, la sensibilitat artística i la creativitat de l'aspirant.
Nové. Part específica de la prova d'accés o prova específica per al alumnat que acredite requisits acadèmics
La part específica o prova específica, que permeta demostrar les aptituds i els coneixements artístics necessaris per a cursar amb aprofitament estes ensenyances, serà diferent per a cada família professional segons el reial decret vigent que li corresponga, que establix el seu currículum, i on es determina la prova d'accés al cicle, complint l'estructura tal com apareix en l'annex V.
Desè. Qualificacions i validesa de les proves
1. Al terme de la realització de les proves, el tribunal haurà de formalitzar les actes d'avaluació, el model de les quals figura com a annex III, que hauran de ser firmades per tots els components del tribunal. Conforme al què disposa l'article 17.2 del Reial Decret 596/2007, de 4 de maig, les qualificacions de la prova d'accés s'hauran d'expressar en termes numèrics, utilitzant per a això l'escala de zero a deu amb dos decimals, i serà necessari obtindre una qualificació igual o superior a cinc en cada part per superar-la.
Les actes d'avaluació i els documents acreditatius de la qualificació obtinguda en la part general de la prova d'accés, per als qui manquen dels requisits acadèmics establits, hauran d'expressar en els termes numèrics anteriors, i la qualificació de la prova d'accés serà la mitja aritmètica entre les obtingudes en la part general i la part específica.
2. El secretari del centre docent on es realitzen les proves publicarà les actes en el tauler d'anuncis i entregarà als qui les superen el document acreditatiu, el model del qual figura com a annex IV d'esta resolució.
3. Els qui superen esta prova i desitgen cursar un cicle formatiu d'Arts Plàstiques i Disseny, hauran de formalitzar la corresponent matrícula en l'escola d'art o centre docent autoritzat pel qual opte, en els terminis establits en el calendari indicat en l'annex I, i hauran d'adjuntar a la mencionada sol·licitud el document acreditatiu què es referix el número anterior.
Onzé. Admissió d'alumnes
1. L'admissió de l'alumnat en els cicles formatius de les ensenyances professionals d'Arts Plàstiques i Disseny es realitzarà d'acord amb els següents percentatges de reserva:
a) Per als qui accedisquen directament als graus mitjà o superior de les ensenyances professionals d'arts plàstiques i disseny, conforme a l'apartat tercer d'esta resolució, es reservaran el 50 per 100 de les places disponibles.
b) Per als qui reunisquen els requisits acadèmics i superen la prova específica als graus mitjà o superior de les ensenyances professionals d'Arts Plàstiques i Disseny, segons l'apartat segon d'esta resolució, es reservaran el 30 per 100 de les places disponibles.
Un 5 per 100 d'estes places es reservaran per als qui acrediten la condició d'esportista d'èlit, d'alt nivell o d'alt rendiment i a més a més complisquen els requisits acadèmics corresponents i superen la prova específica.
c) Per als qui no reunisquen els requisits acadèmics i superen la prova d'accés als graus mitjà o superior de les ensenyances professionals d'Arts Plàstiques i Disseny, segons l'apartat quart d'esta resolució, es reservaran el 20 per 100 de les places disponibles.
2. Al juny, les places no cobertes segons els percentatges de reserva indicats en el punt 1 d'este apartat, es continuaran cobrint en la convocatòria de setembre.
3. Al setembre les places no cobertes segons el percentatges de reserva indicats en l'apartat 1, incrementaran les restants en l'orde següent:
Les corresponents dels subapartats b) i c) incrementaran la reserva del subapartat a).
Les corresponents del subapartat a) incrementaran la reserva del subapartat b).
Les corresponents dels subapartats a) i b) incrementaran la reserva del subapartat c).
4. L'adjudicació de places per a cada una de les reserves establides en el punt 1 vindrà determinada pels següents criteris:
Per als qui accedisquen a les places a què es referix el subapartat a), conforme a l'orde de registre d'entrada de les preinscripcions.
Per als qui accedisquen a les places que s'indiquen en els subapartats b) i c), s'ordenarà els candidats segons la millor qualificació, obtinguda en la corresponent prova d'accés. A estos efectes, s'adjudicaran en primer lloc les places als qui hagen superat la prova d'accés en el curs acadèmic a què es referisca l'oferta educativa i en el centre en què s'ha sol·licitat la plaça. Si resulten places vacants, estes s'adjudicaran d'acord amb següent orde de preferència:
1r Aspirants que hagueren superat la prova d'accés en el centre en què sol·licita la plaça i en anteriors convocatòries.
2n Aspirants que hagueren superat la prova d'accés en distint centre i durant el curs acadèmic de la convocatòria.
3r Aspirants que hagueren superat la prova d'accés en distint centre i en anteriors convocatòries.
Dotzé. Aplicació
Les direccions territorials d'Educació disposaran el necessari per a la correcta aplicació de lo establert en la present resolució.
València, 15 d'abril de 2010.- El director general d'Ordenació i Centres Docents: Rafael Carbonell Peris.
ANNEX I
PROVES D'ACCÉS ALS CICLES FORMATIUS DE GRAU MITJÀ I AL GRAU SUPERIOR
DE LES ENSENYANCES D'ARTS PLÀSTIQUES I DISSENY
CALENDARI CONVOCATÒRIA CURS 2010-2011

\* Degut a que són dies festius a la ciutat d'Alacant, la EASD d'Alacant trasllada les dates de la prova específica als dies 17 i 18 de juny.
\*\* Degut a que és festa local d'Oriola, la EASD de Orihuela trasllada la data de la part general de la prova d'accés al 7 de setembre.
ANEXO I
PRUEBAS DE ACCESO A LOS CICLOS FORMATIVOS DE GRADO MEDIO Y AL GRADO SUPERIOR
DE LAS ENSEÑANZAS DE ARTES PLÁSTICAS Y DISEÑO
CALENDARIO CONVOCATORIA CURSO 2010-2011

\* Por ser días festivos en la ciudad de Alicante, la EASD d'Alacant traslada las fechas de la prueba específica a los días 17 y 18 de junio.
\*\*Por ser fiesta local en la ciudad de Orihuela, la EASD de Orihuela traslada la parte general de la prueba de acceso al 7 de septiembre.ANNEX V
PROVES D'ACCÉS ALS CICLES FORMATIUS DE GRAU MITJÀ I AL GRAU SUPERIOR
DE LES ENSENYANCES D'ARTS PLÀSTIQUES I DISSENY
HORARI DE LES PROVES CURS 2010-2011
ANEXO V
PRUEBAS DE ACCESO A LOS CICLOS FORMATIVOS DE GRADO MEDIO Y AL GRADO SUPERIOR
DE LAS ENSEÑANZAS DE ARTES PLÁSTICAS Y DISEÑO
HORARIO DE LAS PRUEBAS CURSO 2010-2011

ANNEX VI
INFORMACIÓ EN :
LA CONSELLERIA D'EDUCACIÓ
DIRECCIÓ GENERAL D'ORDENACIÓ I CENTRES DOCENTS
Escala 5, 2n pis, porta C
Av. Campanar 32
46684- VALÈNCIA
Tel. 536791407
Web: www.edu.gva.es
LLISTA D'ESCOLES D'ART I SUPERIOR DE DISSENY QUE CONVOQUEN PROVES D'ACCÉS ALS CICLES FORMATIUS DE GRAU MITJÀ I DE GRAU SUPERIOR
Escola d'Art i Superior de Disseny d'Alcoi
C/ Els Alçamora, 1
03600- ALCOI (Alacant)
Tel. 300306122
Web: www.easdalcoi.es
Escola d'Art i Superior de Disseny d'Alacant
C/ Clot, 12
03150- ALACANT
Tel. 629110118
Web: www.easdalicante.com
Escola d'Art i Superior de Disseny de Castelló
Pl. Fadrell, 1
12843- CASTELLÓ
Tel. 830019547
web: www.easdcastello.org
Escola de Ceràmica de Manises
C/ Ceramista Alfons Blat, 22
46324- MANISES (València)
Tel. 441291574
Web: www.esceramica.com
Escuela de Arte y Superior de Diseño de Orihuela
Av. del Doctor García Rogel s/n
03791- ORIHUELA (Alacant)
Tel. 426051520
Web: www.easdorihuela.com
Escola d'Art i Superior de Disseny de València
Seu Cicles Formatius
C/ Genaro Lahuerta, 25
46431- VALÈNCIA
Tel. 164799491
Seu Estudis Superiors i Administració
C/ Pintor Domingo, 20
46576-VALÈNCIA
T. 623618748
Web: www.easdvalencia.com